Hlina, Alojz, poslanec NR SR (2014-12-04):
Vážená pani predsedajúca, vážený pán podpredseda vlády, vážené kolegyne, kolegovia, hnev pána Brocku je spravodlivý, tým začnem. A naozaj je a podľa mňa tlmočil aj hnev nielen jeho, ale aj hnev ľudí, ktorí vnímajú túto situáciu. A myslím, že to tu už aj padlo, neviem, ktorí ste videli, ktorí nie, film taký, že RoboCop. To nebolo nič, čo by nedokázal. A naozaj tá móda týchto robocopov a, žiaľ, treba povedať, nielen zo strany SMER-u, sa nám tu zjavuje. Tu sú ľudia, ktorí sú schopní jak Jekyll a Mr. Hyde na dvoch stoličkách sedieť. Neboja sa nikoho a ničoho, zvládajú byť na otváraní cesty tam v jeden deň, za hodinu už vedia sedieť tu, hovoriť k zákonu. Ja niekedy žasnem. Keďže sa, ja sa snažím venovať tej poslaneckej práci teda zodpovedne a môžem povedať, že čo sa dá, sa dá a niečo sa už nedá, proste. Niekedy už aj keď by fakt človek neoplýval nadľudskými schopnosťami, tak určité mentálne hranice a bariéry sú a existujú, či si ich pripustíme, alebo nie. Takže naozaj táto móda týchto robocopov, ľudí, ktorí zvládnu všetko, byť všade a do všetkého, chrániť záujmy aj v obci, aj na vyššom územnom celku, aj chránia záujmy občanov v parlamente. A ešte keby sa dalo, aj v europarlamente by to zvládli, len tam sa to už nejako nedá. To sú proste, oni by neváhali, nerozpakovali byť aj v Štrasburgu, aj v Malatinej naraz, tu sú takí, v Bruseli, to sú takí. A nerozpakovali by sa ani trošku. Takže je dobré, že po tom ideme, naveľa, naveľa, hej, že po tom ideme. Snažíme sa to nejakým spôsobom riešiť, lebo to kole oči. To ohromným spôsobom kole oči, okrem toho, že sa to nedá. A to sa nedá robiť poctivo. Nemôžte robiť poctivo toľko robôt naraz. To hádam ma tu nechce niekto o tom presvedčiť. Keď niečo robíte poriadne a poctivo, tak nemôžte sedieť na štyroch stoličkách. Nemôžte. Obzvlášť, keď funkcia primátora je mimoriadne exekutívna záležitosť. To je exekutíva od rána do večera. Tam vám praskne rúra, hneď volajú starostu. Tam vám nesvieti, hneď volajú. To je čistá exekutíva. To neni akademický ting – tang, že raz za mesiac sa stretneme a „brainstormujeme“ nad nejakým problémom, kde stačí, či je len dosť kávy. To je čistá exekutíva, primátorská funkcia, ktorá vyžaduje aj fyzickú prítomnosť, vážení. Starý generál Sun-C´ 2000 rokov dozadu povedal: ak chceš niekde byť, niečo vyhrať, musíš byť tam. Fyzicky tam musíš byť. Jak sa dá riadiť mesto? Ja viem, že v dnešnej dobe Googlu, internetu, ja neviem čoho, videokonferencií sa to možno o niečo zľahčuje, ale fyzická blízkosť je základným predpokladom toho, že to riadite. Základným predpokladom toho. To nie ja som povedal. To je najcitovanejší stratég, ktorý učia na West Pointe a neviem kde všade ešte aj teraz. A už pred 2000 rokmi to povedal. Takže nedá sa to, vážení, čo ako budete presviedčať, tu budete hučať, že ako to viete, ako to zvládate, jak vás všetci ľúbia, jak vás všetci volia a že keby ste náhodou nekandidovali, tak by plakali. To (vyslovené s pobavením) také príbehy si nechajte naozaj do kulturákov. Viete, to je fakt, poctivú politiku nemôžte takto robiť. A je to podľa mňa aj nefér. Je nefér ísť z veľkého parlamentu, lebo my sme tu Premier League. My, toto by malo byť to, čo je vrcholom aj kariéry, ale aj z pohľadu tej futbalovej terminológie, my sme Premier League. A prečo chodia hráči z Premier League machrovať do dedinských líg, ako vedia hrať futbal? Proste to je nefér. Môžu ísť, ale na exhibíciu. Ale nieže idú hrať, akože výkonove idú, proste si „nahajrujú“ na chvíľku, tesne pred voľbami si „nahajrujú“ nejakého hráča a teraz ich tam všetkých zloží, skope ich tam a vyhrá všetko 9:0, alebo hodia uterák radšej do ringu. To je podľa mňa nefér. A ja, prepáčte, vážení kolegovia, to treba zvážiť, či je fér ako poslanec slovenského parlamentu ísť kandidovať do dedinského parlamentu. By to malo byť opačne, lebo z dedinskej ligy by ste chceli hrať za Premier League a robíte všetko pre to, aby ste sa tam dostali. A už keď hráte za Premier League, tak nehráte dedinskú ligu. To sa nedá. Nechajte iných hrať. Nechajte iných, či to nebudú lepší. Viete, v určitý moment si človek začne o sebe myslieť, že je génius, hej. V určitý moment si začne myslieť, že jak mu to všetko ide, aký je geniálny a neviem čo. Okolie tí takí, čo pritakávajú, mu k tomu pomáhajú, že áno, je to pravda, a človek tomu uverí. Uverí tomu, že iba on zvládne to mesto. Uverí tomu, že iba on, teda môže byť aj poslanec. A nebude mať ani pocit, že robí niečo zlé alebo že niečo nefér. Nie je to pravda. A naozaj, keby ste robili poctivú politiku, tak poviete: nechajte vyrásť niekoho, nechajte hrať sa deti na dedinskom ihrisku a či sa tam nenarodí Messi, politický Messi, či tam nebude. Ale keď to zablokujete, vyblokujete všetko, obsadíte, všetky pozície, tak Messi nebude, vážení. Niekto tu už dosenilnie a už nohami dopredu z parlamentu pomaly. A kto potom tam bude, kto nastúpi, čo je ďalšia generácia? SMER v tom, že v nástupe ďalšej generácie, z toho obchádza hrúza, prosím vás, čo ste vy sem dovliekli ako nástupcu tu novej generácie. To obchádza z toho hrúza, prosím vás. To sú ľudia, ktorých sme my na internáte ani po pivo neposielali, lebo sme s nimi nechceli nič mať. A vy ste to sem dovliekli a tu sa to tvári za neviem čo. Prosím vás, toto je to najhoršie, čo ste mohli urobiť. To nie sú hrdí slobodní občania, nabrífovaní, naštudovaní. Osobnosti to nie sú. To sú, a to je veľmi, na to jeden výraz sedí, ale nepoviem ho. Takže, prosím vás pekne, nehrajme sa tu na robocopov, neuverme tomu, akí sme geniálni, že to zvládneme a že to vôbec nie je problém, a viem byť aj tu, aj Košice viem riadiť. Košice riadi pán Raši z Bratislavy. Však mňa by urvalo, keby som bol Košičan. Košičan z princípu nemôže byť riadený z Bratislavy. Takže teraz to majú tak, že Košice sú riadené síce Košičanom, ale z Bratislavy. No tak ja byť Košičanom, sa mi to nepáči. Páčilo sa im to (reakcia rečníka na poznámku v sále). Nemali toho moc na výber. Prosím vás, čiže je dobré, je dobré, že sa toho chytáme, že to nejako riešime. Ja už som len zvedavý, ja som to tu, myslím, spomínal, že jak ten pán Raši bude robiť toho primátora za tých 300 eur, viete. (Výkriky z pléna.) Za tých, no nech 320, nech ho urve. Viete, kto robí, má dostať peniaze, prosím vás. Robiť primátora Košíc za 300 euro, no nech sa na mňa nikto nehnevá. Viete, to sa v Číne hovorí, že zadarmo je najdrahšie. A je to pravda. Je to pravda. Zadarmo, vám garantujem, že je to pravda, zadarmo je najdrahšie. Takže ak je niekto ochotný robiť primátora za 300 euro, niekde je pes zakopaný, prosím vás. Niekde je pes zakopaný, niekde je pes zakopaný. Možno sa to bude obchádzať cez to, že sa nanominuje do dozornej rady nejakého podniku, tam už to vtedy nebude môcť byť. Neviem, tam už možno zas sa tu bude s tým šulichovať a nejako proste. Ale za 300 euro primátora nikto robiť nebude, prosím vás. Nemôžte robiť za 300 euro primátora Košíc. Áno, a najpoctivejšie by bolo, a to si počkáme, najpoctivejšie by bolo, keby sa do času povedalo, že to sa zjednoduší a už teda buď nebude primátorom, alebo nebude poslancom, alebo tu niektorí iní kolegovia, čiže uvoľní to miesto. A verte, že existuje ešte niekde Messi. Raši síce vyzerá, že mu to celkom ide, ale garantujem, že v Košiciach je ešte minimálne jeden, dvaja, traja, minimálne tak dobrí, jak je on. Nech neuverí ani on, ani ľudia okolo neho, že on, on, on, iba on. Lebo to väčšinou zvykne zle skončiť. Takže možno nakoniec toto skončí tak, že tí ľudia si povedia, tak ja za 300 euro to robiť nebudem, budem robiť poriadne svoju robotu tu v tomto parlamente. To by bolo, to by bolo výborné. Toho sa možno raz dočkáme. A áno, je aj zarážajúce, ináč, určitú logiku v tom vidím, ale dajme tomu, že keď má platiť nejaký zákon, tak my nemôžme robiť zákony s výhľadom na rok, 20 rokov dopredu. Ako poriadni hospodári plánujú na 20 rokov dopredu, ale konajú tak, s tým výhľadom, ale nehovoria, že za 20 rokov urobia niečo. A dovtedy (vyslovené s pobavením) neurobia nič. To by som bol nerád, keby sme sa dostali do polohy, že budeme prijímať zákony s účinnosťou o 20 rokov. A zdá sa, že nám veľa k tomu nechýba. Ale pravdu treba korektne povedať, že nie je to celkom prípad tohto zákona, hej. Že pravdou je, že súčasný pán primátor Košíc bude brať plat primátora aj poslanca. A ja mu ho nezávidím. To je fakt, len pre poctivosť veci. Nech berie, ale bude ho brať až do ďalších volieb v roku 2016 a po roku 2016 už nebude brať. Lebo tam, pán kolega, treba korektne povedať, že to sa týka vyšších územných celkov. Tam je to, to je zákon o voľbách do vyšších územných celkov. Čiže týkalo sa to poslancov pri voľbách do vyšších územných celkov a v ich prípade sa teda bude čakať s tou účinnosťou do 2018. Ale nedelí, nenásobí, pravdou je, že tie účinnosti sú veľmi soft nastavené, hej, na to, aby si zvykli, že o niečo menej príde. Čiže kľudne to mohlo byť aj v hard verzii, že sme to mohli sekať hneď, hej. Tak to ja by som s tým problém nemal. Určite by tu niekto pišťal jak medzi dverami, že to je protiústavné, lebo, neviem, niekto by asi, niekto našiel niečo na tom. Ale ja si myslím, že by sme to kľudne mohli aj takto urobiť. Čiže, prosím vás, poctivejšia politika je naozaj, je v tom, že keď niečo robíme, robme to poriadne a neuverme v určitej chvíli v to, že my sme tí pomazaní a, ja neviem, vyvolení a neviem akí, že my to dokážeme. Dokážeme byť na troch miestach naraz, vieme sa postarať o svoju babku, ktorej tečie, ja neviem, ríňa a ona si to už, chúďa, nevie opraviť, a budem vedieť sa vyjadriť aj k zákonu o štátnom rozpočte v položke, ja neviem, makrofinancie. Tu sú takí, ktorí by to zvládli. Nie je to, nedá sa to. Ďakujem.